Башкортостан

Башкортостан або Републіка Башкортостан (Башкірія) — субєкт Российской Федероції, республіка у єй составі. Входить у Приволжськый федералный округ. Головне містом — город Уфа.

Граничить з Пермськым крайом, Свердловсков, Челябинсков, Оренбурзьков областями, Республіков Татарстан и Удмуртськов Республіков.

28 новембра 1917 року было проголошено сотворїня Башкурдістана (Малой Башкірії).

20 марта 1919 року у резултатї підписаня угоды меджі башкірськым и совітськым владами была сотворена Башкірська Совітська Республіка.

Ныні названя республіка носить од 25 фебруара 1992 року.

 Клімат 
Клімат є контіненталный. Середнёрочна температура: плюс 0,3 градуса у горах и плюс 2,8 градуса на равнинї. Середня температура януара: мінус 18 градусів, юлія: плюс 18 градусів.

Кілько сонячных днїв у роцї ся мінять од 287 в Аксёнові и Белорецку до 261 у Уфі (найменше чісло днїв припадає на децембер и януар, найвекше — на лїтнї мїсяцї).

Середнїй абсолютный мінімум температуры воздуха чінить мінус 41 градус, абсолютный максімум: плюс 42 градусы. Постійный переход температуры воздуха через 0 градусів настає 4–9 апріля весною и 24–29 октобра осїнню, у гірськых раёнах відповідно 10–11 апріля и 17–21 октобра. Кілько днїв з позітівнов температуров воздуха 200–205, у горах 188–193. Середня дата послїднёго замороза 21–30 мая, найпізнїша 6–9 юнія, a у сїверных и гірськых раёнах 25–30 юнія. Середня дата першого замороза 10–19 септембра, найранійша 10–18 авґуста.

У роцї выпадає 300 до 600 міліметрів опадів, ся наблюдає досить різка діференціація опадів по терїторії республікы. На западных схилах Уральскых гір рочна сума опадів досягає 640 до 700 міліметрів, на выходных схилах не перевысшує 300–500 міліметрів, у западній равнинній части чінить 400–500 міліметрів. 60–70 процентів опадів выпадає у теплоє время рока.

Найранійша дата зъявлїня снїгового покрыва — 12–20 септембра, найранійша дата утворїня постійного снїгового покрыва — 16–24 октобра, у гірськых раёнах — 5–12 октобра, середня дата установлїня снїгового покрыва — 3–13 новембра. Середня дата схода снїгового покрыва — 14–24 апріля. Кілько днїв із снїговым покрывом чінить 153–165, у гірськых раёнах — 171–177. Середня и найвекша вышка снїгового покрыва 36–55 сантіметрів, максімална вышка може досягати 106–126 сантіметрів.